Vrou betaal meer as R32 000 vir ŉ trossie piesangsArgieffoto (Foto: Juan Zelaya/Pixabay) ŉ Vrou was stom van verbasing toe Marks & Spencer, ŉ Britse multinasionale kleinhandelonderneming (ook bekend as M&S), haar £1 599 (sowat R32 600) vir ŉ trossie piesangs gevra het. Die vrou was onlangs by haar plaaslike Marks & Spencer om inkopies te doen, maar was stom van verbasing toe sy die totaal op haar kwitansie gesien het. Die Telegraph berig Cymbre Barnes, van Londen, wou gou by M&S inloer op pad werk toe om kos vir die dag te koop, insluitend ŉ £1-tros piesangs. Sy het met Apple Pay by die kasregister betaal (waar daar nie enige beperking is op die bedrag wat jy betaal nie) en nie besef daar het ŉ groot fout ingesluip nie. Barnes (28) sê ŉ kennisgewing het op haar telefoon verskyn wat wys dat sy £1 602 aan inkopies by M&S spandeer het. “Ek was haastig voor werk, so toe ek sommer vinnig die self-betaal-kasregister gebruik,” het sy aan die Telegraph gesê. “Ek moes twee keer kyk toe ek die skerm sien, maar teen daardie tyd was my kwitansie reeds gedruk. Dit was te laat.” Barnes het met ŉ personeellid by die winkel gepraat, maar hulle het slegs gesê daar is ŉ fout met die kasregister en dit sal ŉ paar dae lank duur om te herstel. Hulle het voorgestel dat sy na ŉ ander tak gaan om die terugbetaling te kry. Sy het uiteindelik 45 minute lank na die naaste Marks & Spencer gestap om haar geld terug te vra. ŉ Woordvoerder vir Marks & Spencer het gesê dit was “ŉ geïsoleerde betalingsfout”. Hulle het om verskoning gevra aan die klant en vergoeding aangebied.